b"\n_START_ARTICLE_\nTell Hassuna\n_START_SECTION_\nHist\xc3\xb2ria\n_START_PARAGRAPH_\nL'establiment hum\xc3\xa0 dataria de vers el 6000 aC i fins al 5500 aC; les pluges permetien el cultiu i foren els primers grangers de la zona. Van crear l'estil hassuna de terrissa (amb decoraci\xc3\xb3 lineal vermella). La poblaci\xc3\xb3 vivia en petits pobles o llogarets entre 8.000 i 32.000 metres quadrats. Les cases eren de fang i es constru\xc3\xafen sobre patis centrals, eren de forma rectangular i amb magatzems d'una sola cambra annexos. La terrissa finament pintada va substituir els primers nivells de terrissa rude i sense decoraci\xc3\xb3. S'han trobat destrals, fal\xc3\xa7s, pedres de polir, compartiments, forns de coure i nombrosos ossos d'animals dom\xc3\xa8stics, que mostren un estil de vida sedentari i pastoral. Algunes figuretes de femelles es pensa que estan relacionades amb el culte; els enterraments eren en gerres en qu\xc3\xa8 s'afegia menjar, suposadament per a una altra vida en la qual devien creure. La cer\xc3\xa0mica d'Hassuna est\xc3\xa0 relacionada amb la de Jeric\xc3\xb3, cosa que implica una gran expansi\xc3\xb3 del sistema._NEWLINE_D\xc3\xb3na nom a la cultura d'Hassuna de la qual Tell Hassuna \xc3\xa9s el principal jaciment, seguit del de Yarim Tepe al nord-oest de l'anterior als pendents del Djabal Sindjar._NEWLINE_Als cranis trobats, es presenta el mateix origen mediterrani present des del paleol\xc3\xadtic superior a tot l'Orient Mitj\xc3\xa0. A m\xc3\xa9s de petites est\xc3\xa0tues, s'ha trobat una mena de segells que s\xc3\xb3n els m\xc3\xa9s antics descoberts fins ara. Els estris i les armes eren d'obsidiana, per\xc3\xb2 apareixen alguns ornaments de coure i plom._NEWLINE_Va durar de vers el 5500 al 5000 aC i va ser contempor\xc3\xa0nia al nord amb la cultura d'Halaf i al sud amb la cultura de Samarra, que en la seva primera fase (vers 6200 a 5700 aC) constituiria, de fet, el seu prolongament temporal i espacial, per despr\xc3\xa9s ser absorbida per aquesta en la seva fase mitjana i final; \xc3\xa9s per aix\xc3\xb2 que sovint s'anomena cultura d'Hassuna-Samarra. La seva base econ\xc3\xb2mica era l'agricultura de sec\xc3\xa0 complementada amb cacera i ramaderia. Els estris s\xc3\xb3n pobres i la cer\xc3\xa0mica, encara que m\xc3\xa9s avan\xc3\xa7ada que la d'Umm Dabaghiya, era poc vistosa.\n_START_SECTION_\nArqueologia\n_START_PARAGRAPH_\nTell Hassuna fou excavada el 1943 i 1945 per un equip brit\xc3\xa0nic. El lloc no \xc3\xa9s gaire gran (150 x 200 metres, i 7 metres d'altura)."